INTERJVUET: Programleder Thomas Seltzer introduserte 19-åringen som en person som vet hvordan norske menn reagerer på frykt. Foto: Foto: Mattis Sandblad, VG

Ranstiltalt spøkte og lo om nakne ofre i NRK-program

(VG Nett) Advokaten til et av ofrene krever unnskyldning fra NRK etter at den da 17 år gamle gutten leende fortalte om hvordan han truet og ranet mennene.

Oppdatert 26. september 2013

Artikkelen er over syv år gammel

Da reporter Leo Ajkic traff 17-åringen før «Trygdekontorets» sending 25. september 2011, hadde den mindreårige gutten nettopp sluppet ut av varetektsfengsel, får VG opplyst.

Både Ajkic og 17-åringen lo da gutten fortalte om hvordan han har ranet menn som trodde de skulle kjøpe sex fra to jenter i Oslo.

- De dukker opp i en leilighet etter å ha avtalt en sum, så hisser jentene dem opp og får dem til å kle av seg. Når de er nakne, sender jentene meg en sms. Da kommer jeg og tar en hammer som ligger i et skap like ved inngangsdøra. Da setter de seg fort ned igjen, ler mannen, som i dag er 19 år gammel.

- Svært brutale

Nå er han og tre andre tiltalt for grove ran mot til sammen åtte menn. Bevæpnet med elektrosjokkvåpen, kniver og verktøy truet de mennene på livet, mener politiet. Ifølge tiltalen ble de livredde mennene truet for flere hundre tusen kroner.

Det var Dagbladet som først omtalte tiltalen mot de fire.

19-åringens forsvarer Annette Barlinn sier at han har erkjent de faktiske forholdene han er tiltalt for, men hun vil ikke bekrefte at det er hennes klient som er intervjuet på NRK.

- Jeg ønsker ikke å kommentere dette, sier Barlinn.

Aase Sigmond er bistandsadvokat for flere av mennene som ble ranet. Hun reagerte kraftig da hun fikk beskrevet intervjuet på «Trygdekontoret».

HILSTE: Reporter Leo Ajkic og den da 17 år gamle gutten spøkte og lo om de nakne ransofrene. Faksimile: NRK



- De tiltalte var utrolig brutale. De har stripset mennesker fast, slått dem og truet dem. Dette er alvorlige straffbare handlinger som ikke hører hjemme i et humorprogram, sier Sigmond.

Krever beklagelse

Hun reagerer også på at den nå 19 år gamle mannen ikke får noen kritiske spørsmål, men fritt kan legge ut om volden og truslene han skal ha utsatt mennnene for.

- Burde NRK beklage overfor ofrene?

- Ja, det burde de. Ranshandlingene fikk store konsekvenser for mange mennesker. Dersom NRK hadde visst om dette, tror og håper jeg at de ikke ville sendt programmet, sier hun.

Bistandsadvokatene vil nå vurdere å klage innslaget inn for Kringkastingsrådet og PFU.

- Vi laget absolutt ikke humor av dette. Vi var klar over alvoret i handlingene hans og ønsket å gjøre et intervju som beskrev virkeligheten. Vi må skille mellom den kriminelle handlingen og intvjuet, jeg har full forståelse for ofrenes vanskelige situasjon, sier underholdningsredaktør Charlo Halvorsen i NRK.

At både den tiltalte mannen og intervjueren ler av mennene som var nakne, mener redaktøren er greit.

- Det handler om form for intervjuet, ikke om noe forsøk på å latterliggjøre ofrene, sier Halvorsen, som ikke har vurdert å beklage overfor ofrene for ranerne.

Han mener også det var greit å intervjue 17-åringen, til tross for hans lave alder.

- Vi skjulte identiteten hans, så vi mener det er greit. Vi diskuterte det i forkant, og synes ikke det er uproblematisk.

Leo Ajkic ønsker ikke å kommentere saken.

Brukes ikke i retten

Politiet er kjent med intervjuet på «Trygdekontoret», og har gått gjennom det under etterforskningen av 19-åringen.

- Han har forklart seg noe om sin strategi på Trygdekontoret hos han Thomas Seltzer, sier politiadvokat Pål Vatsend i Oslo politidistrikt til VG.

Vatsend opplyser at de ikke kommer til å bruke Trygdekontorets intervju med den nå 19 år gamle ranstiltalte mannen som bevismateriale i retten

- Nei, det kommer det ikke til å bli. Vi var ikke avhengig av dette intervjuet. Saken begynte hos politiet da den ble anmeldt av to av de fornærmede i saken, sier Vatsend.

Publisert: 28.02.13 kl. 23:50 Oppdatert: 26.09.13 kl. 11:00